🔐 Kaj na svojem profilu delam narobe, da me nihče ne klikne?

Imaš izpolnjen profil za spletno spoznavanje, a vseeno po tvojem mnenju ni dovolj akcije? Morda pa moraš izboljšati le svojo fotografijo. Da je fotografija najbolj pomemben element tvojega profila, ne bomo več ponavljali – zdaj to že veš. O fotografiji smo že pisali, a tokrat se ji bomo posvetili nekoliko bolj podrobno. Poglejmo.

Kdo ali kaj je lahko še na fotografiji razen mene?

Na vseh fotografijah moraš biti ti. Zelo priporočljivo je, da si na fotografiji sam/a, saj konec koncev želiš, da simpatija vidi tebe.

Fotografije, kjer so poleg tebe še drugi ljudje, ne morejo biti profilne – profilna fotografija je lahko samo tista, na kateri si sam/a.

A prav tako ni nič narobe, če objaviš fotografijo, kjer si s tremi prijatelji na vrhu Šmarne gore. Takšna fotka lahko tvoji simpatiji pove, da si športno aktiven in skrbiš zase ter da si družaben. Vseeno pa previdnost ni odveč. Če si moški, naj bodo poleg tebe na fotografiji tudi moški in obratno, če si ženska. Ne objavljaj sebe v družbi nasprotnega spola – tvoja simpatija zna dobiti napačen vtis.

Če želiš res dobre rezultate, torej čim več pogovorov, si omisli fotografijo z živalmi. Številne raziskave kažejo, da imajo moški, ki so fotografirani z živalmi, precej več »prometa« kot tisti, ki takšnih fotografij nimajo.

Vir: Pexels

In najpomembnejše: Tvoja fotografija naj bo iztočnica za pogovor! Zato objavi takšno, ki ima vsebino. Vprašaj se, če lahko nekdo, ki fotko vidi, iz nje razbere zgodbo – o tistem poletnem sprehodu ob Dravi, vzponu na Triglav ali pa o tvojem najljubšem hobiju.

Selfi za spletni profil – da ali ne?

Selfi že poznamo – to je fotografija, na kateri smo mi sami in jo tudi posnamemo sami, običajno kar z mobilnikom. Selfi ima tudi bolj strokovno ime: avtoportret.

Mnenja o takšnih avtoportretih so deljena: Nekateri ne morejo brez, drugi so absolutno proti. S selfiji ni prav nič narobe – če ga narediš pravilno in čim bolj privlačno. Poglejmo, kateri selfiji nikakor niso primerni in kateri znajo izpasti precej dobro.

NO GO

V širokem loku se ogibaj selfijev posnetih v kopalnici. Takšne fotke lahko izpadejo precej čudne. Prav tako čudne vibracije oddajajo selfiji, kjer je v ozadju tvoje neurejeno stanovanje. Da o selfijih, posnetih z računalniško kamero, ne govorimo – ker slabo osvetljene fotografije s spodnjim kotom izpadejo zelo neprijetne, se tudi teh raje izogibaj.

Vir: Pixabay

GO

Kakšen selfi je dober? Poleg svetlobe in kota je zelo pomembno ozadje, zato priporočam, da ga narediš, ko si nekje zunaj in podnevi. Mislim, da selfi, kjer si navdušen/a nad tem, da ti je uspel vzpon na Triglav ali pa uživaš v sprehodu po Blejskem vintgarju, izpade neprimerno boljše, kot kakršenkoli selfi v zaprtem prostoru. No, kakšna fotka s tvojo kuharsko mojstrovino tudi ne bo škodila.

Tehnično dobra fotka?

Da, tudi te tehnične “malenkosti” zelo vplivajo na tvoj uspeh. A ti rad/a gledaš neostre, temne fotografije? Seveda ne. Želiš, da je tvoja simpatija na fotografiji dobro vidna. Da ne govorimo o tem, da ima temna fotografijo negativno konotacijo. Zato naj bo fotografija svetla, izostren pa naj bo tvoj obraz.

Tehnično dobra fotka je svetla, ostra in ne pretirano obdelana.

Tudi preveč ekstremen spodnji ali zgodnji kot ne bo v redu. Takšna fotka enostavno izpade čudno, zato se nekako drži ravni oči ali pa le rahlo dvigni fotoaparat. Pretirano obdelana fotografija ti tudi ne bo veliko pomagala pri uspehu – precej bolje je, da je barvna, ne črnobela, in brez filtrov, ki so danes tako zelo popularni na Instagramu.

Ne objaviti fotk, kjer je jasno razvidno, da si nekoga izrezal/a stran. Vsi bodo sklepali, da je bila odrezana oseba tvoj bivši oziroma bivša.

Koliko fotografij objaviti?

Hm, kolikor želiš. A vendarle je dobro imeti vsaj 5 fotografij in maksimalno 10. Tako je fotografij dovolj, da se lahko predstaviš s svojimi različnimi hobiji in pri različnih dejavnostih. Poleg tega naj bodo fotografije z različnimi izrezi – nekaj jih naj prikazuje tvoje celo telo, nekaj pa zgornji del telesa oziroma obraz.

Če boš imel/a 5 fotografij, te naj recimo dve prikazujeta od blizu, tri pa pri tvojem najljubšem opravilu, ki hkrati razkriva tvoj življenjski slog.

Kaj deluje za moške in kaj za ženske?

Razne raziskave kažejo, da je nasmeh še vedno tista stvar na fotografiji, ki najbolj pritegne. Zato je nasmeh obvezna oprema vsake fotografije. A vendarle obstaja en hakeljc – neka študija dokazuje, da so najbolj privlačne ženske, ki na fotografiji izražajo srečo, medtem pa so najbolj privlačni tisti moški, ki izražajo ponos. Zato preuči svojo fotografijo – kaj pravzaprav sporočaš tistemu, ki jo gleda?

Vir: Shutterstock

Vsak profil mora imeti vsaj eno fotografijo, kjer je viden tvoj obraz. Zelo pozitiven vpliv na gledalca ima, če na fotografiji glavo malce obrneš na desno – torej, da prikažeš levo stran svojega obraza. Raziskave namreč kažejo, da je leva stran obraza bolj privlačna kot desna, zato ni nenavadno, da takšna poza pritegne več pogledov.

Ob tem ne pozabi gledati v fotoaparat – očesni stik z gledalcem je precej boljši, kot če zasanjano gledaš nekam mimo kamere.

Kako do dobre profilne fotografije – Praktični napotki

Fotografija naj bo jasna – Uporabniki želijo videti tvoj obraz. Če fotografija kaže le zadnji del tvoje glave, ne bo objavljena.

Brez pretirane golote ali obscenosti – Neka mera dobrega okusa je zelo zaželena.

Ne vključuj osebnih podatkov – Telefonska številka ali e-naslov, ki bosta zapisana na fotografiji, se morda zdi v tistem trenutku zdi pametna poteza, vendar taka fotografija ne bo objavljena. Vse fotografije pregleda foto urednik.

Nobenih otrok – tudi če so tvoji – Ne objavljaj fotografij z otroci, tudi če so tvoji. Fotografij otrok ne objavljamo zaradi varovanja njihove zasebnosti. Poleg tega gre na tvoji fotografiji zate – da se ti predstaviš v najboljši luči.

Fotografija naj bo posneta pred kratkim – Če je bila fotografija posneta pred več kot 10 leti, se bo tole opazilo. Na zmenek boš pač moral/a prinesti svoj zdajšnji obraz, kajne? Zato objavi fotko, ki naj ne bo starejša od enega leta.

Srečno!